****

ประกาศคณะกรรมการบริหารกองทุนน้ำมันเชื้อเพลิง

ฉบับที่ 16 พ.ศ. 2563

เรื่อง หลักเกณฑ์การคำนวณอัตราเงินส่งเข้ากองทุน อัตราเงินชดเชย อัตราเงินคืนจากกองทุน  
และอัตราเงินชดเชยคืนกองทุนสำหรับก๊าซปิโตรเลียมเหลว

อาศัยอำนาจตามความในมาตรา 14 (4) มาตรา 27 มาตรา 29 มาตรา 31 และมาตรา 32 แห่งพระราชบัญญัติกองทุนน้ำมันเชื้อเพลิง พ.ศ. 2562 คณะกรรมการบริหารกองทุนน้ำมันเชื้อเพลิงออกประกาศไว้ ดังต่อไปนี้

ข้อ 1 ให้ยกเลิกประกาศคณะกรรมการบริหารกองทุนน้ำมันเชื้อเพลิง ฉบับที่ 14 พ.ศ. 2563 เรื่อง หลักเกณฑ์การคำนวณอัตราเงินส่งเข้ากองทุน อัตราเงินชดเชย อัตราเงินคืนจากกองทุน และอัตราเงินชดเชยคืนกองทุนสำหรับก๊าซปิโตรเลียมเหลว ลงวันที่ 23 ตุลาคม พ.ศ. 2563

ข้อ 2 ในประกาศนี้ “ก๊าซปิโตรเลียมเหลว” หมายความว่า ก๊าซปิโตรเลียมที่ประกอบด้วยโพรเพน โพรพิลีน นอร์แมลบิวเทน ไอโซบิวเทน หรือบิวทีลีน อย่างใดอย่างหนึ่งหรือหลายอย่างผสมกันเป็นส่วนใหญ่

ข้อ 3 การกำหนดอัตราเงินสำหรับก๊าซปิโตรเลียมเหลวจากการแยกก๊าซธรรมชาติโดยโรงแยกก๊าซธรรมชาติ 1-6 ของบริษัท ปตท. จำกัด (มหาชน) หรือโรงแยกก๊าซธรรมชาติของบริษัท ยูเอซี โกลบอล จำกัด (มหาชน) ที่จำหน่ายเพื่อใช้เป็นเชื้อเพลิง ให้คำนวณโดยใช้สูตรการคำนวณ ดังต่อไปนี้

**อัตราเงิน = ราคานำเข้า – (ต้นทุนโรงแยกก๊าซธรรมชาติ + กรอบราคาสำหรับกำกับการแข่งขัน)**

โดย

|  |  |  |
| --- | --- | --- |
| อัตราเงิน | หมายถึง | อัตราเงินส่งเข้ากองทุนหรืออัตราเงินชดเชย สำหรับก๊าซปิโตรเลียมเหลวจากการแยกก๊าซธรรมชาติโดยโรงแยกก๊าซธรรมชาติ 1-6 ของบริษัท ปตท. จำกัด (มหาชน) หรือโรงแยกก๊าซธรรมชาติของบริษัท ยูเอซี โกลบอล จำกัด (มหาชน) ที่จำหน่ายเพื่อใช้เป็นเชื้อเพลิง ทั้งนี้ ในกรณีที่ผลการคำนวณอัตราเงินมีค่าเป็นบวกให้หมายถึงอัตราเงินส่งเข้ากองทุน และหากผลการคำนวณมีค่าเป็นลบให้หมายถึงอัตราเงินชดเชย มีหน่วยเป็นบาท/กิโลกรัม |
| ราคานำเข้า | หมายถึง | ราคานำเข้าก๊าซปิโตรเลียมเหลวที่คำนวณตามสูตรการคำนวณตามมติของคณะกรรมการบริหารนโยบายพลังงาน ในการประชุม ครั้งที่ 15/2561 วันที่ 18 กรกฎาคม 2561 มีหน่วยเป็น บาท/กิโลกรัม |
| โรงแยกก๊าซธรรมชาติ | หมายถึง | โรงแยกก๊าซธรรมชาติของบริษัท ดังต่อไปนี้   1. บริษัท ปตท. จำกัด (มหาชน) และ 2. บริษัท ยูเอซี โกลบอล จำกัด (มหาชน) |
| ต้นทุนโรงแยกก๊าซธรรมชาติ | หมายถึง | ราคาต้นทุนการผลิตก๊าซของโรงแยกก๊าซธรรมชาติแต่ละบริษัท  ซึ่งเปลี่ยนแปลงทุกสามเดือน มีหน่วยเป็นบาท/กิโลกรัม และให้คำนวณตามสูตรการคำนวณตามมติของคณะกรรมการบริหารนโยบายพลังงาน ในการประชุม ครั้งที่ 21/2559 วันที่ 2 ธันวาคม 2559 |
| กรอบราคาสำหรับกำกับการแข่งขัน | หมายถึง | กรอบราคาที่กำหนดขึ้นเพื่อให้ก๊าซของแต่ละแหล่งผลิตและจัดหาสามารถแข่งขันกันได้ โดยมีค่า ดังต่อไปนี้ |

(1) กรณีที่ราคานำเข้าสูงกว่าต้นทุนโรงแยกก๊าซธรรมชาติเกินกว่า   
0.03 บาท/กิโลกรัม ให้กรอบราคาสำหรับกำกับการแข่งขันมีค่าเท่ากับ 0.03 บาท/กิโลกรัม

(2) กรณีที่ราคานำเข้าต่ำกว่าต้นทุนโรงแยกก๊าซธรรมชาติเกินกว่า   
-0.03 บาท/กิโลกรัม ให้กรอบราคาสำหรับกำกับการแข่งขันมีค่าเท่ากับ -0.03 บาท/กิโลกรัม

ทั้งนี้ กรณีที่ราคานำเข้าแตกต่างจากต้นทุนโรงแยกก๊าซธรรมชาติไม่เกิน 0.03 บาท/กิโลกรัม ให้อัตราเงินเท่ากับศูนย์ ตามมติของคณะกรรมการบริหารนโยบายพลังงาน ในการประชุม ครั้งที่ 14/2561 วันที่ 5 กรกฎาคม 2561

ข้อ 4 ประกาศ เรื่อง การกำหนดอัตราเงินสำหรับก๊าซปิโตรเลียมเหลวที่ซื้อหรือได้มาจากรัฐ ผู้รับสัมปทาน หรือผู้รับสัญญาแบ่งปันผลผลิตโดยโรงแยกก๊าซธรรมชาติของบริษัท ปตท. สผ. สยาม จำกัด อำเภอลานกระบือ จังหวัดกำแพงเพชร ให้คำนวณโดยใช้สูตรการคำนวณ ดังต่อไปนี้

**อัตราเงิน = ราคานำเข้า – (ต้นทุนโรงแยกก๊าซธรรมชาติ+ กรอบราคาสำหรับกำกับการแข่งขัน)   
+ ภาษีสรรพสามิต +ภาษีเพื่อราชการส่วนท้องถิ่น + อัตราเงินตามที่กำหนดในข้อ 7**

โดย

|  |  |  |
| --- | --- | --- |
| อัตราเงิน | หมายถึง | อัตราเงินส่งเข้ากองทุนหรืออัตราเงินชดเชยสำหรับก๊าซปิโตรเลียมเหลวที่ซื้อหรือได้มาจากรัฐ ผู้รับสัมปทาน หรือผู้รับสัญญาแบ่งปันผลผลิตโดยโรงแยกก๊าซก๊าซธรรมชาติของบริษัท ปตท. สผ. สยาม จำกัด อำเภอลานกระบือ จังหวัดกำแพงเพชร ทั้งนี้ ในกรณีที่ผลการคำนวณอัตราเงินมีค่าเป็นบวกให้หมายถึงอัตราเงินส่งเข้ากองทุน และหากผลการคำนวณมีค่าเป็นลบให้หมายถึงอัตราเงินชดเชย มีหน่วยเป็นบาท/กิโลกรัม |
| ราคานำเข้า | หมายถึง | ราคานำเข้าที่คำนวณตามสูตรการคำนวณตามมติของคณะกรรมการบริหารนโยบายพลังงาน ในการประชุม ครั้งที่ 15/2561 วันที่ 18 กรกฎาคม 2561 มีหน่วยเป็น บาท/กิโลกรัม |
| โรงแยกก๊าซธรรมชาติ | หมายถึง | โรงแยกก๊าซธรรมชาติของบริษัท ปตท. สผ. สยาม จำกัด |
| ต้นทุนโรงแยกก๊าซธรรมชาติ | หมายถึง | ราคาต้นทุนการผลิตก๊าซของโรงแยกก๊าซธรรมชาติ ซึ่งเปลี่ยนแปลงทุกสามเดือน มีหน่วยเป็นบาท/กิโลกรัม และให้คำนวณตามสูตรการคำนวณตามมติของคณะกรรมการบริหารนโยบายพลังงาน ในการประชุม ครั้งที่ 21/2559 วันที่ 2 ธันวาคม 2559 |
| ภาษีสรรพสามิต | หมายถึง | ภาษีสรรพสามิตที่เรียกเก็บจากสินค้าและบริการ ตามกฎหมายว่าด้วย ภาษีสรรพสามิต |
| ภาษีเพื่อราชการ ส่วนท้องถิ่น | หมายถึง | ภาษีที่จัดเก็บเพิ่มขึ้นเพื่อราชการส่วนท้องถิ่นตามกฎหมายว่าด้วย ภาษีสรรพสามิต |
| กรอบราคาสำหรับกำกับการแข่งขัน | หมายถึง | กรอบราคาที่กำหนดขึ้นเพื่อให้ก๊าซของแต่ละแหล่งผลิตและจัดหาสามารถแข่งขันกันได้ โดยมีค่าดังต่อไปนี้ |

(1) กรณีที่ราคานำเข้าสูงกว่าต้นทุนโรงแยกก๊าซธรรมชาติเกินกว่า   
0.03 บาท/กิโลกรัม ให้กรอบราคาสำหรับกำกับการแข่งขันมีค่าเท่ากับ 0.03 บาท/กิโลกรัม

(2) กรณีที่ราคานำเข้าต่ำกว่าต้นทุนโรงแยกก๊าซธรรมชาติเกินกว่า   
-0.03 บาท/กิโลกรัม ให้กรอบราคาสำหรับกำกับการแข่งขันมีค่าเท่ากับ -0.03 บาท/กิโลกรัม

ทั้งนี้ กรณีที่ราคานำเข้าแตกต่างจากต้นทุนโรงแยกก๊าซธรรมชาติไม่เกิน 0.03 บาท/กิโลกรัม ตามมติของคณะกรรมการบริหารนโยบายพลังงาน ในการประชุม ครั้งที่ 14/2561 วันที่ 5 กรกฎาคม 2561 และให้อัตราเงินเท่ากับผลรวมของภาษีสรรพสามิต ภาษีเพื่อราชการส่วนท้องถิ่น และอัตราเงินตามที่กำหนดในข้อ 7

ข้อ 5 ต้นทุนโรงแยกก๊าซธรรมชาติของบริษัท ยูเอซี โกลบอล จำกัด (มหาชน) จำกัด ให้กำหนดเท่ากับต้นทุนโรงแยกก๊าซธรรมชาติของบริษัท ปตท. สผ. สยาม จำกัด ที่คำนวณได้ตามข้อ 4 ตามมติของคณะกรรมการบริหารนโยบายพลังงาน ในการประชุมครั้งที่ 13/2560 วันที่ 6 พฤศจิกายน 2560

ข้อ 6 การคำนวณอัตราแลกเปลี่ยนตามประกาศนี้ ให้คำนวณโดยใช้อัตราแลกเปลี่ยนถัวเฉลี่ยรายวันของสองสัปดาห์ก่อนหน้าที่ธนาคารพาณิชย์ขายเงินตราต่างประเทศที่ธนาคารแห่งประเทศไทยได้คำนวณไว้

ข้อ 7 การกำหนดอัตราเงินส่งเข้ากองทุนและอัตราเงินชดเชยสำหรับก๊าซปิโตรเลียมเหลวที่จำหน่ายเพื่อใช้เป็นเชื้อเพลิง ซึ่งไม่รวมถึงก๊าซปิโตรเลียมเหลวที่ซื้อหรือได้มาจากรัฐ ผู้รับสัมปทาน หรือผู้รับสัญญาแบ่งปันผลผลิตโดยโรงแยกก๊าซธรรมชาติของบริษัท ปตท. สผ. สยาม จำกัด อำเภอลานกระบือ จังหวัดกำแพงเพชร ให้คำนวณโดยใช้สูตรการคำนวณ ดังต่อไปนี้

**อัตราเงิน = ราคาขายส่งหน้าโรงกลั่น – (ภาษีสรรพสามิต + ภาษีเพื่อราชการส่วนท้องถิ่น   
 + อัตราเงินกองทุนอนุรักษ์ + ราคา ณ โรงกลั่น)**

โดย

|  |  |  |
| --- | --- | --- |
| อัตราเงิน | หมายถึง | อัตราเงินส่งเข้ากองทุนหรืออัตราเงินชดเชยสำหรับก๊าซปิโตรเลียมเหลวที่จำหน่ายเพื่อใช้เป็นเชื้อเพลิง ซึ่งไม่รวมถึงก๊าซที่ซื้อหรือได้มาจากรัฐ ผู้รับสัมปทาน หรือผู้รับสัญญาแบ่งปันผลผลิตโดยโรงแยกก๊าซธรรมชาติของบริษัท ปตท. สผ. สยาม จำกัด อำเภอลานกระบือ จังหวัดกำแพงเพชร ทั้งนี้ในกรณีที่ผลการคำนวณอัตราเงินมีค่าเป็นบวกให้หมายถึงอัตราเงินส่งเข้ากองทุน และหากผลการคำนวณมีค่าเป็นลบให้หมายถึงอัตราเงินชดเชย มีหน่วยเป็นบาท/กิโลกรัม |
| ราคาขายส่ง หน้าโรงกลั่น | หมายถึง | ราคาขายส่งหน้าโรงกลั่นซึ่งไม่รวมภาษีมูลค่าเพิ่มสำหรับการซื้อขายก๊าซ ซึ่งเท่ากับ 14.3758 บาท/กิโลกรัม ตามมติของคณะกรรมการบริหารนโยบายพลังงาน ในการประชุม ครั้งที่ 17/2563 วันที่ 19 มีนาคม 2563 |
| ภาษีสรรพสามิต | หมายถึง | ภาษีสรรพสามิตที่เรียกเก็บจากสินค้าและบริการ ตามกฎหมายว่าด้วย ภาษีสรรพสามิต |
| ภาษีเพื่อราชการส่วนท้องถิ่น | หมายถึง | ภาษีที่จัดเก็บเพิ่มขึ้นเพื่อราชการส่วนท้องถิ่นตามกฎหมายว่าด้วย ภาษีสรรพสามิต |
| อัตราเงินกองทุนอนุรักษ์ | หมายถึง | อัตราการส่งเงินเข้ากองทุนเพื่อส่งเสริมการอนุรักษ์พลังงานของก๊าซ |
| ราคา ณ โรงกลั่น | หมายถึง | ราคา ณ โรงกลั่นของก๊าซ ซึ่งเท่ากับราคานำเข้าที่คำนวณได้ตามมติของคณะกรรมการบริหารนโยบายพลังงาน ในการประชุม ครั้งที่ 15/2561 วันที่ 18 กรกฎาคม 2561 |

ข้อ 8 การกำหนดอัตราเงินคืนจากกองทุน และอัตราเงินชดเชยคืนกองทุน สำหรับก๊าซปิโตรเลียมเหลวที่ได้รับอนุญาตให้ส่งออกไปนอกราชอาณาจักรตามกฎหมายว่าด้วยการค้าน้ำมันเชื้อเพลิง ให้คำนวณโดยใช้สูตรการคำนวณตามข้อ 7

ข้อ 9 ให้ผู้อำนวยการสำนักงานกองทุนน้ำมันเชื้อเพลิงเป็นผู้คำนวณอัตราเงินตามข้อ 3   
ข้อ 4 ข้อ 7 และข้อ 8 และลงนามในประกาศคณะกรรมการบริหารกองทุนน้ำมันเชื้อเพลิงเพื่อกำหนดอัตราเงินดังกล่าว

ทั้งนี้ ตั้งแต่วันที่ 24 มีนาคม 2563 เป็นต้นไป

ประกาศ ณ วันที่ 23 มีนาคม พ.ศ. 2563

(นายวีระพล จิรประดิษฐกุล)

ผู้อำนวยการสำนักงานกองทุนน้ำมันเชื้อเพลิง